

**7,5 milijuna kuna poduzetnicima za znakove kvalitete**

Ministarstvo gospodarstva, poduzetništva i obrta objavilo je Poziv na dostavu projektnih prijedloga **„Znakovi kvalitete“**. Poziv je namijenjen mikro, malim i srednjim poduzećima s ciljem da dobivanjem znakova kvalitete povećaju svoju konkurentnost te doprinesu povećanju prepoznatljivosti hrvatskih proizvoda i usluga na otvorenom tržištu.

Cilj Poziva je povećanje prepoznatljivosti kvalitete usluga i proizvoda MSP-ova, čime će se osigurati preduvjeti za povećanje prihoda od prodaje, izvoza i ukupne konkurentnosti i posljedično, doprinijeti stvaranju hrvatskog identiteta na zajedničkom i svjetskom tržištu. Dodijeljenim bespovratnim sredstvima, putem vaučera sufinancirat će se projektne aktivnosti koje se odnose na ostvarivanje prava korištenja sljedećih znakova kvalitete:

* „Hrvatska kvaliteta“
* „Izvorno hrvatsko“
* „Tradicijski obrti",
* „Umjetnički obrti".

Vaučer se može dodijeliti za nabavu znaka/znakova od prihvatljivog pružatelja usluge:

* Hrvatske gospodarske komore
* Hrvatske obrtničke komore

Bespovratna sredstva dodjeljivat će se putem trajno otvorenog Poziva s rokom za podnošenje projektnih prijedloga **od 10. rujna 2018. od 11:00 sati do 29. lipnja 2020. godine**, odnosno do iskorištenja raspoloživih sredstava, u ukupnoj vrijednosti od 7.500.000,00 kuna. Najviši iznos potpore koji se može dodijeliti pojedinom projektu iznosi 75.000,00 kuna, a maksimalni intenzitet potpore koja se može dodijeliti iznosi 100%. Potpora dodijeljena po ovom Pozivu smatra se potporom male vrijednosti i dodjeljuje se putem OP Konkurentnost i kohezija 2014.- 2020. iz Europskog fonda za regionalni razvoj.

Projektni prijedlozi podnose se elektronički, putem sustava [eFondovi](https://efondovi.mrrfeu.hr/MISCMS/?op=kk&status=Otvoren).  
  
Pitanja s jasno naznačenom referencom na Poziv moguće je poslati isključivo putem elektroničke pošte na sljedeću adresu [P16-zk@mingo.hr](mailto:P16-zk@mingo.hr).   
  
Natječajnu dokumentaciju možete pronaći [ovdje](https://efondovi.mrrfeu.hr/MISCms/Pozivi/Poziv?id=1e4bafa0-d138-40f5-82bb-b16d488cab63).

Zagreb, 16. srpnja 2018.

*S poštovanjem,*

*Ministarstvo gospodarstva, poduzetništva i obrta*

[*javnost@mingo.hr*](mailto:javnost@mingo.hr)